Mediekoncernen ønsker at opføre nyt hovedsæde for 200 millioner på Sydhavnen. Godkendes projektet står bygningen klar i 2019.

Annonce

Et nyt hovedsæde er på vej ved Filmbyen i Aarhus, hvor JP/Politikens Hus planlægger at opføre bygning med plads til over 300 medarbejdere.

<p>Visualisering: Henning Larsen Architects.</p>

I foråret udbød Aarhus Kommune grundstykket ved siden af Filmbyen på sydhavnsarealet, og her bød JP/Politikens Hus ind.

<p>Visualisering: Henning Larsen Architects.</p>

Godkendes indstillingen bliver et nyt hovedsæde opført og indviet i 2019, hvor huset skal give plads til Jyllands-Postens ca. 300 medarbejdere, Ekstra Bladets Aarhus-redaktion samt Politikens Lokalaviser.

Det er mediekoncernen, der bliver bygherre for det nye mediehus i en totalentreprise med Casa, og det forventes at prisen for byggeriet vil ligge på ca. 200 millioner kroner.

»Jyllands-Posten er født og forankret i Aarhus. De enestående omgivelser ved Filmbyen har i den grad potentialet til at blive en smuk og solid ramme for de næste mange års udvikling af journalistik til vores læsere i hele Danmark,« siger Jacob Nybroe, ansvarshavende chefredaktør, i en pressemeddelse.

Annonce

Styrkelse af området

Byggeplanerne skal behandles af Magistraten 3. oktober og dernæst forbi byrådssalen, men ifølge Kristian Würtz, rådmand for Teknik og Miljø, vil et salg til Jyllands-Posten være en klar styrkelse af områdets erhvervsmiljø.

»Når man ser på, hvilke virksomheder vi gerne vil have til at spille sammen med både Filmbyen og virksomhederne i sydhavnskvarteret, så synes jeg, at Jyllands-Posten er helt optimal. Det vil være et attraktivt kvarter at arbejde og færdes i,« siger Kristian Würtz.

Jyllands-Posten forsøgte allerede i 2011 at flytte hovedsædet til nyt højhusbyggeri i forbindelse med Dokk1, et byggeri, der skulle stå færdigt i 2014.

Byggeplanerne blev dengang mødt af bekymring fra naboer, som ikke mente, det var sikkert at flytte virksomheden til det centrale Aarhus på grund af terrorrisiko.

Planerne blev dengang sat i bero.

Men nu er man klar til at rykke virksomheden til et nyt hovedsæde i midtbyen, der bliver indrettet efter de samme sikkerheds-principper, som gælder for Politikens Hus, der ligger på Rådhuspladsen i København.